**NORAKSTS**



**APSTIPRINĀTS:**

ar Balvu novada Domes

2021.gada 28.oktobrī

lēmumu (sēdes prot. Nr.14.,13.§)

**BALVU NOVADA PAŠVALDĪBAS IESTĀDES**

**“BALTINAVAS MUZEJS”**

**NOLIKUMS**

*Izdots saskaņā ar*

*likuma „Par pašvaldībām” 21.panta*

*pirmās daļas 8.punktu*

**I. VISPĀRĪGIE NOTEIKUMI**

1. Baltinavas muzejs (turpmāk tekstā – muzejs) ir Balvu novada pašvaldības (turpmāk – Dibinātājs) dibināta sabiedrībai pieejama pētnieciska un izglītojoša kultūras iestāde, kas realizē valsts kultūrpolitiku, vāc, saglabā, pēta un popularizē sabiedrībā Baltinavas pagasta dabas, garīgās un materiālās kultūras vērtības, sekmē to izmantošanu sabiedrības izglītošanai un attīstībai.
2. Muzeja misija – apzināt, vākt, pētīt un popularizēt Baltinavas pagasta vēsturi, kultūru, mākslu un dabu no aizsākuma līdz pat mūsu dienām, saglabāt raksturīgo dabas un kultūras mantojumu, vietējos iedzīvotājos un viesos sekmēt izpratni par Baltinavas pagasta vietu vietēja, valsts un reģiona mērogā.
3. Muzejam ir juridiskas personas statuss, tam ir savs zīmogs, simbolika.
4. Muzejs savā darbībā ievēro Latvijas Republikas likumus, Latvijas Republikas Ministru kabineta noteikumus, Ministru kabineta 2006.gada 21.novembra noteikumus Nr.956 „Noteikumi par Nacionālo muzeju krājumu”, Balvu novada domes lēmumus, rīkojumus un šo nolikumu.
5. Muzeja pamatkrājums ir Nacionālā muzeju krājuma sastāvdaļa un atrodas valsts aizsardzībā. Tā veidošana uzskaite, papildināšana, saglabāšana un izmantošana tiek veikta saskaņā ar Muzeja likumu un Ministru kabineta 2006.gada 21.novembra noteikumiem Nr.956 “Noteikumi par Nacionālo muzeju krājumu”.
6. Muzeja juridiskā adrese: Tilžas iela -7, Baltinava, Balvu novads, LV-4594.

**II. MUZEJA MĒRĶIS UN UZDEVUMI**

7.Muzeja galvenais mērķis ir vākt, glabāt, pētīt un popularizēt materiālās un nemateriālās kultūras vērtības Baltinavas pagastā, ceļot iedzīvotāju pašapziņu un sekmējot tūrisma attīstību.

8.Muzeja uzdevumi:

8.1.nodrošināt kvalitatīvu, misijai atbilstošu krājuma komplektēšanu, dokumentēšanu, saglabāšanu un izmantošanu;

8.2.veikt pētniecisko darbu, balstoties uz muzeja krājumu un citiem avotiem par Baltinavas pagasta kultūru un vēsturi no senatnes līdz mūsdienām;

8.3.piedāvāt misijai atbilstošas, kvalitatīvas ekspozīcijas, izstādes un pasākumus muzeja apmeklētājiem;

8.4.pilnveidot muzeja materiāltehnisko bāzi kvalitatīvu un mūsdienīgu muzeja pakalpojumu nodrošināšanai;

8.5.izstrādāt un realizēt muzeja darbības un attīstības stratēģiju;

8.6.finansējuma piesaistei, izstrādāt un realizēt projektus saskaņā ar Muzeja mērķi un uzdevumiem;

8.7.veicināt tūrisma aktivitātes Baltinavas pagastā un tā apkārtnē.

**III. MUZEJA PIENĀKUMI UN TIESĪBAS**

9.Muzeja pienākumi ir:

9.1.nodrošināt muzeja krājuma pieejamību apmeklētājiem un pētniekiem atbilstoši Ministru kabineta noteikumiem par Nacionālo muzeja krājumu;

9.2.katru gadu sniegt darbības pārskatu Dibinātājam, Kultūras ministrijai, Centrālajai Statistikas pārvaldei un muzeju padomei informāciju, kas nepieciešama tās kompetencē esošo jautājumu izskatīšanai;

9.3.regulāri nokārtot akreditāciju, saskaņā ar Ministru kabineta Muzeju akreditācijas noteikumiem;

9.4.atsavināt un izņemt muzeja priekšmetus vai kolekcijas no Nacionālā muzeja krājuma tikai ar Kultūras ministrijas atļauju;

9.5.veicināt tūrisma nozares attīstību Baltinavas pagastā un sniegt informāciju par tūrisma produktiem visplašākajiem interesentu lokam;

9.6.muzeja reorganizācijas vai likvidācijas gadījumā konsultēties ar Muzeja padomi jautājumos par turpmāko rīcību ar Nacionālajā muzeja krājumā iekļautajiem muzeja priekšmetiem.

10.Muzejam ir tiesības:

10.1.sniegt maksas pakalpojumus, veikt izdevējdarbības un izmantot iegūtos līdzekļus muzeja darbības attīstībai, muzeja krājuma papildināšanai un saglabāšanai, restaurācijai, darbinieku profesionālo zināšanu pilnveidošanai, pētniecības darba nodrošināšanai, ja tā ir nepieciešama muzeja pamatfunkciju un darbības īstenošanai;

10.2.kā akreditētam muzejam saņemt valsts budžeta līdzekļus kultūrvēsturisku, tēlotājas mākslas un citu nacionāli nozīmīgu projektu un programmu īstenošanai;

10.3.saskaņā ar Autortiesību likumu īstenot autortiesības attiecībā uz tā valdījumā esošo muzeja krājumu;

10.4.slēgt civiltiesiskus darījumus, lai sekmētu muzeja krājuma saglabāšanu, papildināšanu, izpēti, kā arī citus darījumus, kas nepieciešami muzeja darbības nodrošināšanai;

10.5.saņemt augstākstāvošo organizāciju metodisko palīdzību profesionālās darbības jautājumos;

10.6.saņemt no Dibinātāja Muzeja uzturēšanai un attīstībai nepieciešamos finanšu līdzekļus muzeja uzdevumu izpildei;

10.7.patstāvīgi sadarboties ar muzejiem Latvijā, citās valstīs, iestāties starptautiskajās muzeju organizācijās un piedalīties to darbībā;

10.8.pēc Kultūras ministrijas atļaujas saņemšanas uz laiku izvest muzeja kolekcijas vai atsevišķus priekšmetus ārpus valsts.

**IV. MUZEJA PĀRVALDE**

11.Muzeja darbu vada un par Muzeja darbību atbild Muzeja vadītājs, kuru apstiprina amatā un atceļ no amata Dibinātājs, ņemot vērā Latvijas Muzeju padomes priekšlikumus.

12.Muzeja vadītājs ir tiesīgs patstāvīgi izlemt visus viņa pārziņā nodotos ar muzeja darbību saistītos jautājumus:

12.1.saskaņā ar Ministru kabineta Noteikumiem par Nacionālo muzeja krājumu nosaka iekšējo kārtību muzeja valdījumā esošā Nacionālā krājuma veidošanai, papildināšanai, uzskaitei, saglabāšanai un izmantošanai;

12.2.sagatavo muzeja budžeta projektu un nodrošina piešķirtā finansējuma izmantošanas lietderību, kā arī muzeja mantas saglabāšanu;

12.3.sastāda amatu vienību sarakstu un saskaņo to ar Balvu novada pašvaldības izpilddirektoru, pieņem darbā un atbrīvo no darba muzeja darbiniekus, nosaka viņu darba pienākumus un atalgojumu apstiprinātā algu fonda ietvaros, ievērojot Latvijas Republikas Darba likumu;

12.4.bez īpaša pilnvarojuma pārstāv muzeja intereses valsts, pašvaldību institūcijās, sabiedriskās organizācijās, slēdz līgumus ar juridiskām un fiziskām personām.

13.Muzejā darbojas Krājuma komisija. Komisijas darbību nosaka Krājumu komisijas nolikums, ko apstiprina Muzeja vadītājs. Komisiju vada Muzeja krājuma glabātājs. Komisija izskata visus jautājumus, kas saistīti ar muzeja krājuma darbu.

14.Muzejā darbojas Muzeja padome. Padome apspriež muzeja darbības stratēģiju un gada darba plānus un pārskatus par muzeja gada darbību. Padomes sastāvu un vadītāju ar rīkojumu apstiprina muzeja vadītājs.

**V. FINANSĒJUMS UN MATERIĀLI TEHNISKAIS NODROŠINĀJUMS**

15. Muzeja finanses veido:

15.1. Pašvaldība, paredzot līdzekļus:

15.1.1.muzeja ēku uzturēšanai un restaurācijai;

15.1.2.muzeja krājuma papildināšanai (iepirkšanai, ekspedīcijām), saglabāšanai, fiziskai drošībai (apsardzei, apdrošināšanai, ugunsdrošības tehnikai), kā arī izpētei un izmantošanai;

15.1.3.komunālajiem maksājumiem;

15.1.4.mikroklimata uzturēšanas iekārtām, muzeja priekšmetu konservācijai un restaurēšanai;

15.1.5.muzeja personāla algošanai;

15.1.6.sabiedrības izglītošanai un kultūrvēsturisko vērtību popularizēšanai, veidojot ekspozīcijas un izstādes, kā arī izmantojot citus ar muzeja darbību saistītus izglītošanas un popularizēšanas veidus;

15.1.7.starptautiskai sadarbībai.

15.2. Valsts un projektu fondu finansējums.

16. Muzejs var saņemt papildu finanšu līdzekļus arī no citiem avotiem ziedojumu un dāvinājumu veidā, kā arī gūt ienākumus no maksas pakalpojumiem un citiem pašu ieņēmumiem.

17. Līdzekļi, kas iegūti no maksas pakalpojumiem un citiem pašu ieņēmumiem tiek ieskaitīti muzeja pamatbudžeta kontā un tos izmanto tikai muzeja darbības attīstībai.

18. Ja muzejs saņem ziedojumu vai dāvinājumu ar mērķi vai bez tā, to ieskaita speciālā budžeta kontā.

19. Muzeja grāmatvedība tiek kārtota atbilstoši Latvijas Republikas normatīvajiem aktiem.

**VI. MUZEJA DIBINĀŠANA, REORGANIZĀCIJA VAI LIKVIDĀCIJA**

20. Lēmumu par muzeja reorganizāciju vai likvidāciju pieņem Dibinātājs, konsultējoties ar Muzeju padomi. Muzeja likvidēšanas gadījumā muzejam ir pienākums konsultēties ar Muzeja padomi jautājumos par turpmāko rīcību ar Nacionālajā muzeja krājumā iekļautajiem krājuma priekšmetiem.

**VII.NOLIKUMA UN TĀ GROZĪJUMU PIEŅEMŠANAS KĀRTĪBA**

21. Muzeja Nolikuma izstrādi nodrošina Muzeja vadītājs un to apstiprina ar Domes lēmumu.

22. Muzeja Nolikuma grozījumus apstiprina ar Domes lēmumu.

**VIII. NOSLĒGUMA JAUTĀJUMI**

23.Nolikums stājas spēkā ar 2021.gada 1.novembri

24. Atzīt par spēku zaudējušu ar Baltinavas novada domes 2016. gada 20. oktobra lēmumu “Par Baltinavas novada “Baltinavas novada muzeja nolikums” apstiprināšanu” (protokols Nr.11, 2 §) apstiprināto Baltinavas novada muzeja nolikumu.

Domes priekšsēdētājs (personiskais paraksts) S.Maksimovs

**NORAKSTS PAREIZS**

Balvu novada administrācijas

Sēžu protokolu vadītāja

Jūlija Korlaša

Balvos 2021.gada 31.oktobrī

(DOKUMENTS IR PARAKSTĪTS AR DROŠU ELEKTRONISKU PARAKSTU UN SATUR LAIKA ZĪMOGU)